MGT ส่งซิกผลงานปีนี้โตโดดเด่น รับขยายสาขา-เพิ่มพนักงานขาย
MGT ส่งซิกผลงาน Q2/60 โตกระฉูด หลังเศรษฐกิจเริ่มฟื้นตัว - คงเป้ารายได้ปีนี้พุ่ง 20% รับแผนขยายทีมขายเพิ่มเป็น 14 คน เล็งเปิดสาขาใหม่ที่นครพนม-สงขลา ใน H2/60 โบรกฯแนะ “ซื้อ”อัพเป้าใหม่ 3.47 บาท คาดปีนี้กำไรโต 58% รับผลบวกเพิ่มจำนวนพนักงานขาย-เปิดสาขาต่างจังหวัด
26 มิ.ย. 2560

นายวิทยา อินาลา ประธานเจ้าหน้าที่บริหาร บริษัท เมกาเคม (ประเทศไทย) จำกัด (มหาชน) หรือ MGT เปิดเผยว่า บริษัทคาดแนวโน้มผลการดำเนินงานในไตรมาส 2/60 จะเติบโตเป็นตัวเลข 2 หลัก จากช่วงเดียวกันของปีก่อน เนื่องจากเศรษฐกิจที่เริ่มฟื้นตัว ทำให้ในกลุ่มปิโตรเคมี และยานยนต์ เริ่มปรับตัวดีขึ้น ประกอบกับบริษัทยังมีการขยายผลิตภัณฑ์ในกลุ่มปิโตรเคมี และเคมีชนิดพิเศษ ซึ่งใช้ในการทำพลาสติก หลังจากบริษัทมีข้อมูลฐานลูกค้าในมือ ทำให้มีลูกค้าเพิ่มมากขึ้น
สำหรับรายได้ในปี 2560 บริษัทยังคงเป้ารายได้จะเติบโต 20% จากปี 2559 มีรายได้อยู่ที่ 566 ล้านบาท เนื่องจากบริษัทวางแผนขยายทีมจำหน่าย โดยการเพิ่มจำนวนพนักงานขายเป็น 14 คน จากปัจจุบันที่มีอยู่ที่ 12 คน เพื่อรองรับการเติบโตของธุรกิจและการขยายฐานลูกค้า
ส่วนแผนการลงทุนในปี 2560 บริษัทจะมีการขยายสาขาในจังหวัดนครพนม และอำเภอหาดใหญ่ จังหวัดสงขลา ซึ่งจะใช้เงินลงทุนสาขาละ 3 ล้านบาท โดยคาดจะเปิดให้บริการในช่วงครึ่งปีหลังของปี 2560 เพื่อขยายฐานให้ลูกค้ามากขึ้น ส่วนการขยายสาขาไปในต่างประเทศ ได้แก่ ประเทศเมียนมา และประเทศกัมพูชา ซึ่งจะใช้เงินลงทุนสาขาละ 5 ล้านบาท โดยคาดจะเปิดให้บริการภายในปี 2561 เพื่อเพิ่มรายได้จากประเทศเพื่อนบ้าน
นอกจากนี้ บริษัทยังอยู่ระหว่างเจรจากับพันธมิตรในประเทศฝรั่งเศส เพื่อขยายตลาดเคมีภัณฑ์ที่ใช้สำหรับงานก่อสร้างอาคารสูง และในขณะนี้ผู้ประกอบการในกลุ่มปูนซีเมนต์ยังมีการให้ความสนใจ ทำให้บริษัทอยู่ระหว่างการเจรจาในการจำหน่ายเคมีภัณฑ์ดังกล่าว อีกทั้งบริษัทวางแผนในการร่วมกับพันธมิตรในประเทศจีน สำหรับการจำหน่ายเคมีภัณฑ์ทั่วไป โดยเบื้องต้นบริษัทคาดในปี 2561 จะมีสัดส่วนรายได้จากทั้งสองผลิตภัณฑ์ประมาณ 3-5% ของรายได้รวม
ด้านนักวิเคราะห์บริษัทหลักทรัพย์ โกลเบล็ก จํากัด ระบุว่า ในขณะนี้ได้ให้คำแนะนำ “ซื้อ” หุ้น MGT โดยได้มีการปรับเพิ่มราคาเป้าหมายเป็น 3.47 บาท/หุ้น จากเดิม 2.86 บาท/หุ้น เนื่องจากมีการปรับประมาณการกำไรสุทธิในปี 2560 เพิ่มขึ้นเป็น 52 ล้านบาท หรือปรับเพิ่มขึ้น 8% และปรับเพิ่มกำไรสุทธิในปี 2561 เป็น 65 ล้านบาท หรือปรับเพิ่มขึ้น 10%
ทั้งนี้ ในปี 2560 คาดจะมีกำไรสุทธิอยู่ที่ 52 ล้านบาท เติบโต 58% จากปี 2559 มีกำไรสุทธิอยู่ที่ 33 ล้านบาท เนื่องจากคาดรายได้จะอยู่ที่ 660 ล้านบาท เติบโต 17% จากปี 2559 มีรายได้อยู่ที่ 566 ล้านบาท โดยได้รับผลบวกจากการเพิ่มจำนวนพนักงานขาย และการเปิดสาขาต่างจังหวัดในช่วงครึ่งปีหลัง โดย MGT จะเน้นขายสินค้าในกลุ่มพอลิเมอไรเซซั่น และสินค้ากลุ่มสี อีกทั้งยังคาด MGT จะรักษาอัตรากำไรขั้นต้นอยู่ที่ระดับ 27% เนื่องจากมีบริการเก็บรักษาตรวจสอบคุณสมบัติ และการช่วยแก้ไขปัญหาการใช้เคมีภัณฑ์ร่วมกับลูกค้า ซึ่งเป็นจุดแข็งเหนือคู่แข่ง นอกจากนี้ยังประมาณการกำไรสุทธิในปี 2561อยู่ที่ 65 ล้านบาท เติบโต 27% จากปี 2560 มีกำไรสุทธิอยู่ที่ 52 ล้านบาท